[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.10.2006

KOM(2006) 641 endelig

BERETNING FRA KOMMISSIONEN TIL EUROPA-PARLAMENTET

om opfølgning af dechargeafgørelserne for 2004 (Resumé) – Afgørelser truffet af Europa-Parlamentet {SEK(2006) 1376}

INDHOLDSFORTEGNELSE

INDLEDNING 3

I – KOMMISSIONENS SVAR PÅ DE HENSTILLINGER, DER BLEV FORMULERET AF EUROPA-PARLAMENTET I DECHARGE-AFGØRELSEN OM DET ALMINDELIGE BUDGET 4

a) Horisontale spørgsmål 4

b) Sektorspecifikke spørgsmål 5

II – EUROPA-PARLAMENTETS DECHARGE FOR EUF 9

III – Henstillinger i afgørelserne vedrørende individuelle ORGANER 10

INDLEDNING

PÅ GRUND AF oversættelsesbegrænsninger offentliggøres Kommissionens beretning om opfølgning af Europa-Parlamentets decharge for regnskabsåret 2004[1] i denne resuméform på alle EU’s officielle sprog. Kommissionens fuldstændige svar på hver enkelt af Parlamentets specifikke henstillinger findes i et arbejdsdokument fra Kommissionen[2], som er offentliggjort på engelsk, fransk og tysk. Begge opfølgningsdokumenter vedrører afgørelser truffet af Europa-Parlamentet den 27. april 2006.

Hvert kapitel[3] i denne sammenfatning indeholder henvisninger til de pågældende henstillingsnumre i ovennævnte fuldstændige arbejdsdokument fra Kommissionen. Disse henvisninger vil gøre det nemmere for læserne at finde alle henstillinger (og Kommissionens planlagte eller allerede iværksatte foranstaltninger), der vedrører et givent kapitel eller har særlig interesse for dem.

Begge beretninger er udarbejdet i henhold til artikel 276, stk. 3, i EF-traktaten og artikel 180b i Euratom-traktaten samt artikel 119, stk. 5, i finansforordningen for EUF og tilsvarende bestemmelser i den tidligere ad hoc EUF-finansforordning, som fastsætter, at “Kommissionen træffer alle egnede foranstaltninger til at efterkomme bemærkningerne i afgørelserne om decharge og andre bemærkninger fra Europa-Parlamentet i forbindelse med afholdelsen af udgifterne samt de kommentarer, der ledsager de henstillinger om decharge, som Rådet vedtager. Kommissionen aflægger efter anmodning fra Europa-Parlamentet eller Rådet beretning om, hvilke foranstaltninger den har truffet på baggrund af disse bemærkninger og kommentarer, navnlig om instrukserne til de tjenestegrene, der varetager budgettets gennemførelse. Sådanne beretninger tilsendes ligeledes Revisionsretten”[4].

I afgørelserne om decharge for det almindelige budget, EUF og organerne har Kommissionen registreret i alt 150 henstillinger fra Europa-Parlamentet til Kommissionen. Kommissionen mener, at de krævede foranstaltninger allerede er truffet for 51 henstillingers vedkommende, selv om det i nogle tilfælde vil være nødvendigt at se nærmere på de opnåede resultater. For andre 85 henstillingers vedkommende er Kommissionen enig i at træffe de foranstaltninger, Parlamentet har anbefalet. Kommissionen kan ikke godkende 14 af henstillingerne og vil derfor ikke træffe de efterlyste foranstaltninger[5].

I – KOMMISSIONENS SVAR PÅ DE HENSTILLINGER, DER BLEV FORMULERET AF EUROPA-PARLAMENTET I DECHARGE-AFGØRELSERNE OM DET ALMINDELIGE BUDGET

I det følgende sammenfattes Kommissionens svar på de specifikke henstillinger fra Parlamentet i dets afgørelser om decharge for 2004.

a) Horisontale SPØRGSMÅL

Regnskabernes pålidelighed (Kommissionens arbejdsdokument, pkt. 1-4)

De anvisningsberettigede godkendte tallene i deres åbningsbalance, og Kommissionen udarbejdede sin åbningsbalance, som indgik i de foreløbige årsregnskaber for 2005. Disse regnskaber blev forelagt rettidigt for Revisionsretten den 31. marts 2006 som krævet i finansforordningen.

Integreret struktur for intern kontrol (Kommissionens arbejdsdokument, pkt. 5-11)

I Kommissionens handlingsplan for en integreret struktur for intern kontrol [KOM(2006)9] fastlægges der under fire brede emneområder 16 foranstaltninger, der tager sigte på at forenkle og harmonisere kontrolpraksis gennem udveksling af oplysninger og anvendelse af én enkelt revisionsmodel for at sikre en mere målrettet anvendelse af de begrænsede foreliggende kontrolressourcer. Der er på nuværende tidspunkt iværksat prioriterede foranstaltninger, mens andre, som afhænger af resultaterne af tidligere foranstaltninger, vil blive gennemført i løbet af 2007. Det forventes, at der vil kunne gøres tilstrækkelige fremskridt senest i starten af 2009. Den første halvårlige statusrapport til Parlamentet og Rådet blev afleveret den 19. juli 2006 (SEK(2006) 1001).

Erklæringer (Kommissionens arbejdsdokument, pkt. 12-20)

Som led i handlingsplanen har Kommissionen fremmet anvendelsen af forvaltningserklæringer på det operationelle niveau og sammenfattende rapporter på nationalt niveau. Hvad angår landbruget, er de planlagte forvaltningserklæringer og nationale sammenfattende rapporter allerede fastsat i de nye regler[6]. Med vedtagelsen af den interinstitutionelle aftale blev der taget et vigtigt skridt. Punkt 44 fastsætter: ”Medlemsstaterne forpligter sig derfor til på det relevante nationale plan at fremlægge en oversigt over de foreliggende revisioner og erklæringer”. Kommissionen har foreslået yderligere bestemmelser i den henseende i den reviderede finansforordning (artikel 53b) og gennemførelsesbestemmelserne hertil.

Åbenhed (Kommissionens arbejdsdokument, pkt. 21-24)

Med det europæiske åbenhedsinitiativ forventer Kommissionen også, at resultaterne af den åbne debat om en bred række emner vil give opbakning til Kommissionens ønske om bedre redegørelse for anvendelsen af offentlige midler. I Kommissionens reviderede forslag til ændring af finansforordningen indgår der en ny generel forpligtelse for medlemsstaterne til at oplyse om modtagere af EU-midler anvendt i forbindelse med delt forvaltning.

Årlige aktivitetsrapporter (Kommissionens arbejdsdokument, pkt. 25-27)

Under den eksisterende regnskabsordning, som er indført med reformen, ville der med en gennemførelse af Parlamentets foreslåede foranstaltninger vedrørende tilsagn fra kommissærer, generalsekretær, interne revisorer og generaldirektøren for budget blive sat spørgsmålstegn ved generaldirektørernes individuelle ansvar, og differentieringen mellem politiske (kollegiet) ansvar og forvaltningsansvar/forvaltningsansvarlighed (generaldirektør) ville blive udvandet. Vedtagelsen af den sammenfattende beretning er den vigtige handling, hvorved Kommissionen påtager sig det fulde politiske ansvar for gennemførelsen af budgettet i overensstemmelse med traktaten, og hvorved Kommissionen giver udtryk for sin politiske ansvarlighed i forhold til dechargemyndigheden. I konklusionen i den sammenfattende beretning for 2005 udtrykkes dette mere tydeligt.

Yderligere horisontale henstillinger (Kommissionens arbejdsdokument, pkt. 28-32)

Kommissionens forslag til ændring af finansforordningen fastsætter, at regnskabsførerens ansvar vil blive tilpasset. Før regnskaberne vedtages af institutionen, vil de skulle underskrives af regnskabsføreren, som bekræfter, at de giver et rimeligt retvisende og fair billede af institutionens økonomiske situation.

Foranstaltning 4 i handlingsplanen tager sigte på, at der indledes ”en interinstitutionel dialog […] om, hvilke grundlæggende principper, der bør tages i betragtning, når det gælder de risici, der bør tolereres i forbindelse med de underliggende transaktioner”. Kommissionen har allerede gjort betydelige fremskridt ved at inkludere spørgsmålet i den foreslåede revision af finansforordningen og ved at udforme de tilsvarende gennemførelsesbestemmelser for anvendelsen af disse principper i praksis.

b) Sektorspecifikke SPØRGSMÅL

Indtægt (Kommissionens arbejdsdokument, pkt. 33)

Siden indførelsen af den fjerde BNI-baserede indtægtskilde har Kommissionen arbejdet tæt sammen med medlemsstaterne for at øge de nationale regnskabers pålidelighed, sammenlignelighed og fuldstændighed. De foranstaltninger, der er truffet, er beskrevet i Kommissionens beretninger til Europa-Parlamentet og Rådet om anvendelsen af BNI-direktivet (KOM (96)124 endelig af 27.3.1996) og BNI-forordningen (KOM(2006) 199 endelig af 8.5.2006). Kommissionen er rede til at informere det kompetente parlamentsudvalg direkte om disse foranstaltninger.

Den fælles landbrugspolitik (Kommissionens arbejdsdokument, pkt. 34-41)

For yderligere at forbedre og styrke det generelle system, der skal give rimelig sikkerhed for effektiv forvaltning af risikoen for fejl, hvad angår de underliggende landbrugstransaktioners lovlighed og formelle rigtighed, er Kommissionen indstillet på at efterleve Revisionsrettens henstilling om, at certificeringsorganerne bør gøre mere for at kontrollere og godkende inspektionsstatistikker og kontrol efter betalingerne. Til det formål skal certificeringsorganerne i henhold til de nye retningslinjer for rapportering se nærmere på det udbetalende organs administrative kapacitet, hvad angår kontrol på stedet. De skal have sikkerhed for, at de eksisterende ordninger (til kontrol på stedet) har virket tilfredsstillende gennem en grundig gennemgang af kontrolstrukturen.

For at udvide kontrol efter betaling til så mange medlemsstater som muligt for at opnå rimelig sikkerhed for efterlevelse af EU-lovgivningen gennemførte Kommissionen 10 revisioner i 2004 og 2005. Der planlægges gennemført yderligere 8 missioner i 2006 vedrørende gennemførelsen af forordning (EØF) nr. 4045/89 med henblik på at dække generelle aspekter. De enheder, der skal sikre efterlevelse, vil i den forbindelse i 2006 fortsætte med at evaluere forordningen som led i deres missioner vedrørende specifikke sektoranliggender. Den 10. januar 2006 vedtog Kommissionen desuden en ændring af forordning (EF) nr. 4/2004 om gennemførelsesbestemmelser til Rådets forordning (EØF) nr. 4045/89.

Alle udbetalende organer i de nye medlemsstater er blevet endeligt godkendt. Der blev givet midlertidig godkendelse, forudsat at udbetalingsorganernes kontrolsystemer opfyldte minimumsstandardkravene. Den endelige godkendelse blev først givet, da alle de væsentlige problemer, der var blevet afgrænset i revisionerne forud for godkendelsen, var løst. Kommissionen har fulgt situationens udvikling nøje, navnlig gennem revisionsbesøg hos de enkelte udbetalende organer i hver af de nye medlemsstater.

Kommissionen har efterkommet henstillingen om at fremlægge forslag til at undgå, at præmierne under det vigtigste skovrejsningsinstrument i stort omfang overskrider de bevilligede midler ved at foreslå en sænkning af støttelofterne og en afkortning af maksimumperioden for godtgørelse af indkomsttab som følge af skovrejsning på landbrugsarealer fra 20 til 10 år. I Rådets forordning (EF) nr. 1698/2005 blev denne periode fastsat til 15 år.

Strukturelle foranstaltninger (Kommissionens arbejdsdokument, pkt. 42-47)

Kommissionen har for nylig udsendt informationsskrivelser om god praksis i forbindelse med daglig forvaltningskontrol i medlemsstaterne og betalingsmyndighedernes resultater i forbindelse med deres certificeringsfunktion. Den har også offentliggjort detaljerede revisionsvejledninger, og den drøfter løbende kontrol- og revisionsspørgsmål med medlemsstaterne på bilaterale og multilaterale koordineringsmøder.

Bestemmelserne for perioden 2007-2013 kræver, at medlemsstaterne tilsender Kommissionen en beskrivelse af forvaltnings- og kontrolsystemet samt en vurdering af dets opfyldelse af krav forud for indgivelse af den første anmodning om mellemliggende betaling senest 12 måneder efter programmernes godkendelse.

Kommissionen har allerede offentliggjort en detaljeret vejledning for afslutningen af perioden 2000-2006.

I lovgivningen vedrørende programmet for 2007-2013 er de eksisterende kontrolkrav blevet gjort tydeligere, og rammerne er strammet op med en række nye bestemmelser, herunder om en årlig revisionsudtalelse for strukturfondene og den forudgående overensstemmelsesvurdering. Hvad angår landbruget, falder udgifterne til udvikling af landdistrikter hovedsagelig ind under garantireglerne (f. eks. godkendte betalingsorganer og procedurer til årlig certificering og regnskabsafslutning). Disse elementer, med de planlagte forvaltningserklæringer og nationale sammenfattende beretninger, er allerede omhandlet i de nye regler[7]. Hermed sikres det, at tilsyns- og kontrolsystemerne kan operere effektivt fra begyndelsen på trods af, at der samtidigt arbejdes med afslutning af programmerne for 2000-2006. Bestemmelserne om delvis afslutning skulle også medvirke til at opnå en endnu mere signifikant forbedring af fremgangsmåden ved afslutning.

Interne politikker, herunder forskning (Kommissionens arbejdsdokument, pkt. 48-82)

For at opnå flest muligt standardiserede procedurer i de interne politikker og derved lette den finansielle kontrol og begrænse den administrative byrde for de begunstigede har Kommissionen udarbejdet en handlingsplan for rationalisering og fremskyndelse af det 6. rammeprogram.

I Kommissionens arbejdsdokument om det 7. rammeprogram, som blev vedtaget i april 2005, blev der foreslået 10 foranstaltninger. De omfatter øget anvendelse af enhedstakstfinansiering og finansiering med faste beløb, ét fælles elektronisk registreringssted for deltagernes vigtigste juridiske, administrative og finansielle data, konsekvent anvendelse af forudgående kontrol til sikring af beskyttelsen af EU’s finansielle interesser, fuld operationel autonomi til konsortier, hvorved mikroforvaltningen i Kommissionens tjenestegrene undgås, og forenkling af støtteberettigede omkostninger baseret på den almindelige regnskabs- og forvaltningspraksis for kontrahenter.

Hertil kommer, at workshoppen i juni 2005 om forenkling med deltagelse af Revisionsretten, repræsentanter for medlemsstaterne og de berørte parter bidrog til at konsolidere disse spørgsmål og fastlægge yderligere foranstaltninger. Der er også gennemført forenkling af de interne procedurer med øget anvendelse af it-redskaber.

Der er blevet nedsat en kontrolgruppe af mindre deltagere (SMV’er, små forskningsinstitutter og universiteter), som skal sikre, at der tages hensyn til deres interesser ved fastlæggelsen af regler for det 7. rammeprogram.

I september 2005 blev der afholdt yderligere en konference om forenkling med repræsentanter for deltagere i EU-finansierede FTU-projekter, og der blev oprettet et særligt websted til høring og registrering af deltagernes synspunkter.

Der er også fremlagt forenklingsforanstaltninger i Kommissionens forslag til den nye generation af programmer i forbindelse med uddannelse, ungdom og kultur.

Kommissionens forslag til EU-regler for deltagelse, som blev vedtaget den 23. december 2005, indeholder et første sæt regler, som afspejler disse drøftelser[8].

Eksterne foranstaltninger (Kommissionens arbejdsdokument, pkt. 83-102)

Kommissionen har fortsat sin indsats for at forbedre sine tilsyns- og kontrolsystemer og forvaltningen af risiko i forbindelse med eksterne foranstaltninger. Den har gennemført en yderligere styrkelse af de eksterne revisioner og den allerede omfattende kontrol af de gennemførende organisationer som anbefalet af Parlamentet. Der er klare retningslinjer for de eksterne revisorer i forbindelse med mandaterne, og revisionsresultaterne overvåges og følges op.

EuropeAid har indført foranstaltninger til forbedret opfølgning af revisioner og fremlagde i år en analyse af de revisionsrapporter, der blev udarbejdet i 2005. Hvad angår CRIS-Audit, et specifikt modul under EuropeAid’s Common Relex Information System (CRIS), som skal anvendes til at etablere en database om revisionsoplysninger, har Kommissionen til hensigt yderligere at forbedre det med henblik på at opnå en bedre udnyttelse af systemet i både hovedsædet og i delegationerne.

Europa-Parlamentet anbefaler også en forenkling af kontraktprocedurerne og procedurerne for tilskud, især med hensyn til små projekter, således at reglerne kan anvendes fleksibelt, samtidigt med at effektiviteten øges, og der sikres en sund finansiel forvaltning. Denne henstilling er helt i tråd med Kommissionens lovgivningsforslag i forbindelse med revisionen af finansforordningen og gennemførelsesbestemmelserne hertil. For så vidt angår kontrakter og tilskud vedrørende små beløb foreslår Kommissionen at lade den anvisningsberettigede vurdere, om udelukkelseskriterierne skal efterprøves på baggrund af dennes risikovurdering.

Europa-Parlamentets decharge-afgørelse fra 2004 omfatter også en række henstillinger om udviklingspolitik, forbindelserne til De Forenede Nationer og om Revisionsrettens særberetninger om uddelegering af forvaltningen af EU's eksterne bistand til Kommissionens delegationer (særberetning nr. 10/2004), vedrørende EUF-budgetstøtte til AVS-landene (særberetning nr. 2/2005) og vedrørende Kommissionens forvaltning af det økonomiske samarbejde i Asien (særberetning nr. 4/2005). Kommissionens svar på disse henstillinger findes i vedlagte arbejdsdokument.

Førtiltrædelsesstrategi (Kommissionens arbejdsdokument, pkt. 103-104)

Parlamentet har opfordret Kommissionen til at reducere risikoen for fejl ved anvendelsen af førtiltrædelsesinstrumenter ved at ændre udformningen af førtiltrædelsesprojekter. Det tilskyndede også Kommissionen til at forbedre sin forvaltning af midler til Bulgarien og Rumænien og gøre den mere målrettet.

Kommissionen har allerede taget initiativ til at forbedre projektudformningen i Phare-vejledningen. Der vil også ske forbedringer gennem erstatningen af de fem eksisterende instrumenter med et enkelt førtiltrædelsesinstrument. For Bulgariens og Rumæniens vedkommende har Kommissionen også truffet foranstaltninger ved at fastlægge retningslinjer, forbedre rapporteringen, videreformidle bedste praksis og sikre informering og uddannelse og endelig ved at gennemføre regelmæssig kontrol af systemer og projekter.

Administrative udgifter og spørgsmål vedrørende organerne (Kommissionens arbejdsdokument, pkt. 105-112 og 138-150)

Europa-Parlamentet har formuleret en række henstillinger til Kommissionen vedrørende reguleringsorganerne i afgørelsen om decharge for det almindelige budget og i decharge-afgørelserne for de individuelle organer. Kommissionen vil gerne henlede opmærksomheden på følgende horisontale punkter[9]:

Kommissionen godtager Parlamentets henstillinger til sikring af, at organernes behov dækkes passende i forbindelse med den igangværende reform af finansforordningen. Rammeforordningen for organerne ((EF) nr. 2343/2002) blev vedtaget på grundlag af den generelle finansforordning, og de fleste bestemmelser er derfor på linje hermed. Formålet har været at sikre, at der i institutioner og organer anvendes ensartede regler til budgetmæssig og finansiel forvaltning. En følge af denne prioritering af ensartethed har været, at der er sket en konsolidering af institutionernes og organernes regnskaber. Rammefinansforordningen er udarbejdet af Kommissionen i tæt samarbejde med de berørte organer. Når den reviderede generelle rammeforordning er vedtaget, vil den kræve en parallel justering af rammeforordningen for organer. Dette vil være en anledning til at foretage en mere omfattende gennemgang af gældende bestemmelser for at tage hensyn til disse organers erfaringer fra tidligere og deres karakteristika, navnlig deres størrelse og omfanget af deres budget. Eftersom organer, der modtager tilskud under det almindelige budget, allerede er ansvarlige i forhold til Europa-Parlamentet i kraft af decharge-proceduren, er Kommissionen imidlertid ikke enig i, at organernes også skal være ansvarlige over for Parlamentets respektive udvalg. Enhver udvidelse af Parlamentets decharge-myndighed til andre EU-organer, der ikke på nuværende tidspunkt er omfattet af denne myndighed, ville kræve lovgivningsændringer, der kan vurderes af lovgivningsmyndigheden fra sag til sag.

Organerne er uafhængige institutioner, og det er deres ansvar at efterleve de gældende regler og procedurer for ansættelse af personale, offentlige indkøb og regnskaber. Kommissionen giver imidlertid vejledning og støtte til organerne, f. eks. om regnskaber, indkøb, personalepolitik og revision, og hvis organerne anmoder om det, yder Kommissionen særlig bistand, f.eks. til at forstå og fortolke reglerne[10]. Organerne bør også tilskyndes til yderligere at udvikle samarbejdet mellem organerne, når det er hensigtsmæssigt for at dele omkostninger og viden.

Kommissionen vil i overensstemmelse med Parlamentets anmodning herom offentliggøre en beretning om intern revision i organerne inden udgangen af 2006 - ved afslutningen af en runde af organrevisioner gennemført af den interne revisionstjeneste.

II – EUROPA-PARLAMENTETS DECHARGE FOR EUF

Kommissionen har truffet foranstaltninger eller planlægger foranstaltninger på baggrund af de fleste af de spørgsmål, Parlamentet har rejst om de europæiske udviklingsfonde. Der findes detaljerede oplysninger herom i Kommissionens arbejdsdokument (pkt. 113-137), men Kommissionen vil gerne henlede opmærksomheden på følgende punkter:

Opstilling af mål og måling af udviklingspolitikkens effekt

Kommissionen er ved at formulere henstillinger vedrørende mere specifikke indikatorer som led i landeprogrammeringsrunden for perioden 2007-2013. Som det er fastsat i forbindelse med den europæiske konsensus, spiller virkeliggørelsen af millennium-udviklingsmålene og princippet om landenes ejerskab en central rolle i EU’s udviklingsstrategi. I forbindelse med programmeringsdialogen når partnerlandet og Europa-Kommissionen frem til en fælles beslutning om, hvorvidt uddannelse eller sundhed bør være prioriterede områder i deres samarbejde under hensyn til donorkoordinering og komplementaritet i overensstemmelse med Paris-erklæringen og Rådets konklusioner om bistandens nyttevirkning. Eftersom fremskridtene med hensyn til at nå millennium-udviklingsmålene (målt for de enkelte landes vedkommende) er resultatet af den fælles indsats, der gøres af det bistandsmodtagende land og forskellige donorer, er det af metodemæssige årsager ikke muligt at måle den bistandseffekt, der opnås af hver enkelt donor, på en anvendelig måde.

Regnskaber

Kommissionen er i gang med at modernisere EUF-regnskabssystemet, men har været ramt af forsinkelser i forbindelse med ændringerne af det lokale system i EuropeAid (CRIS). Regnskabsføreren vil senest den 15. oktober undersøge, om CRIS er i overensstemmelse med periodiseringsprincippet inden udgangen af 2006. Som følge heraf har det været nødvendigt at udskyde ibrugtagningen af det nye it-system (ABAC-FED) indtil januar 2008.

Tilsyns- og kontrolsystemer

Kommissionen vil fortsætte med at bygge videre på betydelige forbedringer, der er gennemført i de seneste år generelt med hensyn til kontrol og mere specifikt med indførelse af strategien for intern kontrol og revision.

Anvendelse af midler

Kommissionen har gjort betydelige fremskridt med anvendelsen af EUF-midlerne. Inden udgangen af 2007 bør der være indgået forpligtelser for alle midler under den 9. EUF – herunder midler overført fra tidligere EUF'er – og betalingsniveauet er det højeste nogensinde. Den indikator, der viser den gennemsnitlige nødvendige tid til gennemførelse af projekter, er faldet fra fem et halvt år i 2000 til ca. fire år i 2005.

III – HENSTILLINGER I AFGØRELSERNE VEDRØRENDE INDIVIDUELLEE ORGANER

Europa-Parlamentet har formuleret en række henstillinger til Kommissionen vedrørende reguleringsorganerne i afgørelsen om decharge for det almindelige budget og i decharge-afgørelserne for de individuelle organer. I forbindelse med det almindelige budget ovenfor gives der et resumé af Kommissionens svar på nogle af de horisontale spørgsmål, der er rejst vedrørende organerne. Kommissionens svar på henstillingerne vedrørende andre horisontale spørgsmål og på henstillinger vedrørende enkelte organer kan findes i Kommissionens arbejdsdokument (pkt. 105-112 og 138-150).

* * *

[1] Decharge for det almindelige budget, EUF og organerne for 2004.

[2] Commission Staff Working Paper, Annex to the Report from the Commission to the European Parliament on the follow-up to the 2004 Discharge Decisions.

[3] Både denne sammenfattende beretning og det fuldstændige arbejdsdokument følger strukturen i Europa-Parlamentets afgørelser om henstillinger.

[4] Jf. også finansforordningens artikel 147.

[5] Jf. henstilling 12, 13, 27, 43, 63, 89, 106, 110, 113, 115, 138, 139, 148 og 149.

[6] Rådets forordning (EF) nr. 1290/2005 (artikel 8) og Kommissionens forordning (EF) nr. 885/2006 (artikel 3 og 7).

[7] Rådets forordning (EF) nr. 1290/2005 (artikel 8) og Kommissionens forordning (EF) nr. 885/2006 (artikel 3 og 7).

[8] KOM(2005) 705 endelig.

[9] Afgørelsen om decharge for det generelle budget og afgørelserne om decharge for de enkelte organer indeholder både henstillinger til Kommissionen om horisontale spørgsmål vedrørende organerne og om særlige spørgsmål for de enkelte organer. De af Kommissionens svar på henstillingerne vedrørende horisontale spørgsmål, der ikke er sammenfattet her, og svar på henstillinger vedrørende enkelte organer kan findes i pkt. 105-112 og 138-150 i arbejdsdokumentet.

[10] Jf. også de nævnte eksempler, f. eks. i pkt. 107, 143 og 144 i arbejdsdokumentet.